

Република Србија

Аутономна покрајина Војводина

Покрајински секретаријат за образовање, прописе, управу и националне мањине - националне заједнице

ГОДИШЊИ ПЛАН ИНСПЕКЦИЈСКОГ НАДЗОРА НАД ПРИМЕНОМ СЛУЖБЕНЕ УПОТРЕБЕ ЈЕЗИКА И ПИСМА НА ТЕРИТОРИЈИ АУТОНОМНЕ ПОКРАЈИНЕ ВОЈВОДИНЕ ЗА 2019.ГОДИНУ

Децембар, 2018. године

**УВОД**

Годишњи план инспекцијског надзора над применом службене употребе језика и писма на територији АП војводине за 2019. годину садржи општи приказ инспекцијско-надзорних послова у 2019.години, непосредне примене закона и других прописа, те праћење стања на територији АП Војводине у области службене употребе језика и писма. Сврха доношења Плана инспекцијског надзора је повећање ефикасности и транспарентности, непосредна примена закона и других прописа, спровођење инспекцијског надзора, праћење стања и предлагање мера за унапређење стања у области службене употребе језика и писма, превентивно деловање инспекције као једно од средстава остварења циља инспекцијског надзора. Инспекцијски надзори и службене контроле, службене саветодавне посете, спроводе се употребом метода и техника како је прописано законским и подзаконским актима који су темељ за поступање инспекције, уз обавезно коришћење контролних листа. Послови и задаци из Годишњег плана инспекцијског надзора обављају се свакодневно, како у свом седишту тако и на терену на територији АП Војводине. Послове инспекцијског надзора врши један инспектор. Инспектор је самосталан у раду у границама овлашћења утврђених законом, а за свој рад је лично одговоран. Инспектор има право и дужност да у вршењу инспекцијског надзора: Изврши увид у јавне исправе и податке из регистара и евиденција које воде надлежни државни органи, органи аутономне покрајине и органи јединице локалне самоуправе и други имаоци јавних овлашћења ако су неопходни за инспекцијски надзор; Изврши увид у личну или другу јавну исправу са фотографијом која је подобна да се идентификују овлашћена лица у надзираном субјекту; Узима писане и усмене изјаве надзираних субјеката; Наложи да му се у одређеном року ставе на увид пословне књиге, општи и појединачни акти, евиденције, уговори и друга документација надзираног субјекта од значаја за инспекцијски надзор; Прегледа и проверава објекте и предмете од значаја за инспекцијски надзор; Фотографише и сними објекте и предмете од значаја за инспекцијски надзор; Предузима друге радње ради утврђивања чињеничног стања према Закону о инспекцијском надзору и посебном закону. Циљ инспекције је да превентивним деловањем или налагањем мера обезбеди законитост поступања надзираних субјеката и спречи или отклони штетне последице по законом и другим прописом заштићена права и интересе.

**ОПШТИ ПОДАЦИ**

Послове надзора над применом службене употребе језика и писма на територији Аутономне покрајине Војводине у 2019.години обављаће један инспектор, Самостални саветник за инспекцијски надзор за службену употребу језика и писама.

Послови инспекцијског надзора у области службене употребе језика и писма на територији Аутономне покрајине Војводине обављају се као поверени послови. Чланом 76. Закона о утврђивању надлежности Аутономне Покрајине Војводине („*Службени гласник РС“*, бр. 99/09 и 67/12 – одлука УС), утврђено је да АП Војводина, преко својих органа, врши инспекцијски надзор у области службене употребе језика и писама као поверени посао, док је чланом 37. Покрајинске скупштинске одлуке о покрајинској управи ("Службени лист АП Војводине", број 37/2014, 54/2014-други пропис, 37/2016 и 29/2017), прописано да ови послови спадају у делокруг Покрајинског секретаријата за образовање, прописе, управу и националне мањине – националне заједнице.

Послови инспекцијског надзора обављају се у складу са овлашћењима утврђеним Законом о инспекцијском надзору, Законом о државној управи, Законом о општем управном поступку и Уредбом о канцеларијском пословању. Надзор се врши над применом појединих одредби Закона о службеној употреби језика и писама.

Надзором се контролише да ли су српски језик ћирилично писмо и језици и писма националних мањина у службеној употреби, законитост исписивања табли с називом насељених места, улица и тргова, називом органа и организација, у смислу одредби Закона о службеној употреби језика и писама, као и обавештења и упозорења за јавност и других јавних натписа, истакнутих од стране државних органа, органа аутономних покрајина, градова и општина, установа, предузећа и других организација кад врше јавна овлашћења (јавних предузећа, јавних служби). Надзором се контролише и комуникација органа са јавним овлашћењима са грађанима на језицима у службеној употреби.

Инспекцијски надзор, према врсти, може бити редован, ванредан, контролни и допунски.

Редован инспекцијски надзор врши се према плану инспекцијског надзора.

Ванредан инспекцијски надзор врши се када се поступа по представци правног или физичког лица (најчешће на захтев Националних савета националних мањина, Покрајинског омбудсмана, али и других заинтересованих субјеката).

Контролни инспекцијски надзор врши се ради утврђивања извршења мера које су предложене или наложене надзираном субјекту у оквиру редовног или ванредног инспекцијског надзора.

Допунски инспекцијски надзор врши се по службеној дужности или поводом захтева надзираног субјекта, ради утврђивања чињеница које су од значаја за инспекцијски надзор, а које нису утврђене у редовном, ванредном или контролном инспекцијском надзору, с тим да се може извршити само један допунски инспекцијски надзор, у року који не може бити дужи од 30 дана од окончања редовног, ванредног или контролног инспекцијског надзора.

Инспекцијски надзор, према облику, може бити теренски и канцеларијски.

Теренски инспекцијски надзор врши се изван службених просторија инспекције, на лицу места и састоји се од непосредног увида у табле с називом насељених места, улица и тргова, називом органа и организација, као и обавештења и упозорења за јавност и других јавних натписа, постављених од стране надзираног субјекта.

Канцеларијски инспекцијски надзор врши се у службеним просторијама инспекције, увидом у акте, податке и документацију надзираног субјекта.

Секретаријат може да врши и службене саветодавне посете. На службене саветодавне посете не примењују се одредбе овог закона које се односе на поступак инспекцијског надзора.

Инспекција о службеној саветодавној посети сачињава службену белешку у коју уноси битне чињенице и околности ове посете.

Ако у службеној саветодавној посети уочи пропуст, недостатак или неправилност у поступању субјекта код кога се посета врши, инспекција у року од осам дана након посете сачињава и доставља овом субјекту допис који садржи препоруке овом субјекту о томе како да тај пропуст, односно недостатак или неправилност исправи и обезбеди законито поступање, и у ком року то треба да учини. Допис са препорукама има правну природу акта о примени прописа.

Субјекат обавештава инспекцију о томе да ли је и како је поступио по овим препорукама, у року наведеном у допису. Непоступање по овим препорукама, као и необавештавање инспекције од стране овог субјекта о поступању по овим препорукама може, у складу са проценом ризика, представљати разлог за покретање инспекцијског надзора.

У локалним самоуправама са територије АП Војводине у којима се врши инспекцијски надзор, а у којима је утврђена службена употреба језика и писма националних мањина, надзор се врши у скупштини, њеним извршним и управним органима и јавним предузећима.

Приликом вршења надзора у седишту самих јединица локлане самоуправе обилазе се и поједина насељена места где у израженијем броју живе припадници националних мањина, у којима се надзор најчешће врши у месним канцеларијама, месним заједницама, основним школама и др.

Инспектор сачињава записник о инспекцијском надзору.

У записник се уносе: подаци из налога за инспекцијски надзор ако је издат; време и место инспекцијског надзора, а нарочито навођење основа и образложење разлога који су условили да се инспекцијски надзор врши ван радног времена надзираног субјекта; опис предузетих радњи; изјаве које су дате; опис других изведених доказа; утврђено чињенично стање; констатација законитог пословања и поступања надзираног субјекта; опис откривених незаконитости, са навођењем доказа на основу којег је одређена чињеница утврђена и правног основа за утврђивање незаконитости; мере које се изричу са навођењем правног основа на коме су засноване и роком за поступање по њима; одговарајућа образложења; обавеза надзираног субјекта да обавештава инспектора о поступању по мерама и рок за то обавештавање; подаци о поднетим кривичним пријавама, пријавама за привредни преступ и захтевима за покретање прекршајног поступка, ако су поднете, односно издатим прекршајним налозима, ако су издати; подаци о другим мерама и радњама на које је инспектор овлашћен, ако су предузете; рок за давање примедаба на записник; навођење да је записник са или без примедаба прочитан лицу које присуствује надзору; други подаци и наводи од значаја за инспекцијски надзор.

Контролна листа чини саставни део записника.

Овлашћено лице надзираног субјекта може да одбије да потпише или прими записник, што инспектор констатује у писаном облику и у записнику наводи разлоге због којих су потписивање или пријем записника одбијени.

Записник се доставља надзираном субјекту у року од осам радних дана од завршетка инспекцијског надзора.

Надзирани субјекат има право да у писаном облику стави примедбе на записник о инспекцијском надзору, у року од пет радних дана од његовог пријема.

Инспектор оцењује примедбе, све заједно и сваку засебно, и у међусобној вези.

Инспектор може после тога да изврши допунски инспекцијски надзор, да би утврдио чињенице на које се примедбе односе.

Ако су у примедбама на записник изнете нове чињенице и нови докази, због којих треба изменити чињенично стање које је утврђено у записнику или друкчије правне и друге оцене, инспектор о томе саставља допуну записника, на коју се не може ставити примедба.

Поступајући по примедбама на записник, инспектор може да измени предложену или наложену, односно изречену меру или да одустане од ње.

Решењем инспектор одлучује о мерама управљеним према надзираном субјекту.

Ако инспектор у вршењу инспекцијског надзора не утврди незаконитости, неправилности или недостатке, он не доноси решење или закључак и тада окончава поступак инспекцијског надзора достављањем надзираном субјекту записника у коме се наводи да нису утврђене незаконитости, неправилности или недостаци у његовом поступању.

Ако инспекција одступи од решења која је раније доносила у истим или сличним стварима, дужна је да у том решењу посебно образложи разлоге за одступање.

Против решења инспектора може се изјавити жалба у року од 15 дана од дана доставе писаног решења.

Ако код надзираног субјекта открије незаконитост која је кажњива према закону или другом пропису, инспектор надлежном правосудном органу подноси кривичну пријаву, пријаву за привредни преступ или захтев за покретање прекршајног поступка, односно издаје прекршајни налог.

**ПРИМЕЊЕНИ ПРОПИСИ У СПРОВОЂЕЊУ ИНСПЕКЦИЈСКОГ НАДЗОРА**

1. Закон о инспекцијском надзору
2. Закон о службеној употреби језика и писама
3. Закон о општем управном поступку
4. Закон о државној управи
5. Закон о утврђивању надлежности Аутономне покрајине Војводине
6. Уредба о канцеларијском пословању
7. Покрајинска скупштинска одлука о покрајинској управи
8. Покрајинска скупштинска одлука о додели буџетских средстава органима и организацијама у чијем раду су у службеној употреби језици и писма националних мањина – националних заједница

**ПЛАН СЛУЖБЕНИХ САВЕТОДАВНИХ ПОСЕТА И РЕДОВНИХ ИНСПЕКЦИЈСКИХ НАДЗОРА СА РОКОВИМА ИЗВРШЕЊА У 2019. ГОДИНИ**

План и избор надзираних субјеката код којих ће се у току 2019.године извршити редовни инспекцијски надзор је састављем према анализи процењених ризика са терена од стране иснпектора.

Поред тога у плану су наведени органи општина и градова код којих је новим изменама и допунама закона о службеној употреби језика и писма настала обавеза увођена неког језика у сл.употребу у одређеном насељу на њиховој територији, имајући у виду нову законску одредбу у ставу 5. и 6. члана 11. Закона о службеној употреби језика и писама („Службени гласник РС", бр. 45/91, 53/93 - други закон, 67/93 - други закон, 48/94 - други закон, 30/2010, 101/2005 - други закон,  47/2018 и 48/2018-исправка.), која предвиђа да у насељеним местима у јединицама локaлне самоуправе, чија је територија одређена у складу са законом којим се уређује територијална организација Републике Србије, у којима проценат припадника одрeђене националне мањине у укупном броју становника на територији насељеног места достиже 15% према резултатима последњег пописа становништва имена органа који врше јавна овлашћења, називи јединица локалне самоуправе, насељених места, тргова и улица и други топоними исписују се и на језику дотичне националне мањине, према њеној традицији и правопису, и у случају да језик те националне мањине није у службеној употреби на територији јединице локaлне самоуправе, у складу са ставом 2.члана 11. Скупштина јединице локалне самоуправе утврдиће статутом насељена места из става 5. члана 11., имајући у виду традиционалну насељеност припадника националне мањине и претходно прибављено мишљење националног савета националне мањине. Општинама и градовима у АП Војводини, где је наведеном законском одредбом настала оваква обавеза, Секретаријат за образовање, прописе, управу и националне мањине- националне заједнице, као надлежни орган покрајинске управе, је доставио дана 09. новембра 2018.године допис број 128-031-168/2018-05 са подсећањем на наведену обавезу.

План и избор надзираних субјеката код којих ће се у току 2019.године извршити редовни инспекцијски надзор је састављем и имајући у виду надзиране судбјекте код којих је током 2018. године извршена службена саветодавна посета, те је потребно инспекцијским надзором у 2019. години извшити проверу примене препоручених мера.

Такође, план и избор надзираних субјеката код којих ће се у току 2019.године извршити редовни инспекцијски надзор је састављем и имајући у виду општине и градове којима је Покрајински секретар за образовање, прописе, управу и националне мањине – националне заједнице доделио финансијска средства за унапређење вишијезичја на основу Конкурса за доделу буџетских средстава органима и организацијама у Аутономној покрајини Војводини у чијем раду су у службеној употреби језици и писма националних мањина - националних заједница за 2018. годину.

|  |
| --- |
| **Преглед надзираних субјеката код којих ће се вршити стручне саветодавне посете и редовни инспекцијски надзор у 2019. години** |
| **СУБЈЕКАТ НАДЗОРА** | **МЕСТО** | **КВАРТАЛ** |
| ГРАДСКА УПРАВА ЗРЕЊАНИН | ЗРЕЊАНИН | I |
| ОПШТИНСКА УПРАВА КОВАЧИЦА | КОВАЧИЦА | I |
| ОПШТИНСКА УПРАВА БАЧ | БАЧ | I |
| ОПШТИНСКА УПРАВА ИНЂИЈА | ИНЂИЈА | I |
| ГРАДСКА УПРАВА СОМБОР | СОМБОР | II |
| ОПШТИНСКА УПРАВА ИРИГ | ИРИГ | II |
| ОПШТИНСКА УПРАВА КУЛА | КУЛА | II |
| ГРАДСКА УПРАВА ПАНЧЕВО | ПАНЧЕВО | II |
| ГРАДСКА УПРАВА СРЕМСКА МИТРОВИЦА | СРЕМСКА МИТРОВИЦА | III |
| ОПШТИНСКА УПРАВА КАЊИЖА | КАЊИЖА | III |
| ГРАДСКА УПРАВА ВРШАЦ | ВРШАЦ | III |
| ОПШТИНСКА УПРАВА БЕЛА ЦРКВА | БЕЛА ЦРКВА | III |
| ОПШТИНСКА УПРАВА ЖАБАЉ | ЖАБАЉ | III |
| ОПШТИНСКА УПРАВА АЛИБУНАР | АЛИБУНАР | IV |
| ОПШТИНСКА УПРАВА ТИТЕЛ | ТИТЕЛ | IV |
| ОПШТИНСКА УПРАВА ПЛАНДИШТЕ | ПЛАНДИШТЕ | IV |
| ОПШТИНСКА УПРАВА ОЏАЦИ | ОЏАЦИ | IV |
| ОПШТИНСКА УПРАВА КОВИН | КОВИН | IV |
| ОПШТА БОЛНИЦА "ДР РАДИВОЈ СИМОНОВИЋ" | СОМБОР | IV |
| ***Период у ком ће се вршити службене саветодавне посете и редовни инспекцијски надзори: 01.01.2019– 01.12.2019. године*** |
| Очекивани број стручних саветодавних посета: 7Очекивани број редовних инспекцијских надзора: 19 Очекивани број ванредних инспекцијских надзора: 0 | Период: 01.01.2019– 31.12.2019. год |

**НАПОМЕНА:** Годишњи план инспекцијског надзора над применом службене употребе језика и писма на територији Аутономне покрајине Војводине за 2019.годину израђен је од стране Борка Адриана - Самосталног саветника за инспекцијски надзор за службену употребу језика и писама.

Прибављено позитивно мишљење покрајинског органа управе –Покрајинског секретаријата за образовање, прописе, управу и националне мањине- националне заједнице, са чијим делокругом су повезана питања из плана инспекцијског надзора, у складу са чланом 10. став 5. из Закона о инспекцијском надзору, а на основу члана 76. закона о утврђивању надлежности Аутономне покрајине Војводине („Службени гласник РС“, број 99/2009 и 67/2012 одлука УС).

 Покрајински секретар

Nyilas Mihály

 (Михаљ Њилаш)